KIRJALLINEN KYSYMYS E-0164/01

esittäjä(t): Jules Maaten (ELDR) komissiolle

(31. tammikuuta 2001)

Aihe: Euron käyttöönoton edistyminen euroalueen jäsenvaltioissa

1. Alankomaiden valtiovarainministeriö on hiljan julkaissut lukuja (Euro ja julkinen hallinto, kahdeksas väliraportti), jotka osoittavat, että muut viranomaiset eivät ole edistyneet riittävästi euron käyttöönoton valmistelussa. Raportista ilmenee muun muassa, että 64 prosentissa Alankomaiden kunnista ei ole vielä aloitettu europrosessin toteutusvaihetta. Joissakin kunnissa (4 prosentissa) ei ole vielä lainkaan aloitettu valmisteluita. Kunnat ovat jääneet jälkeen erityisesti viestinnän ja tiedotuksen alalla. Vain 16 prosentilla kunnista on ulkoinen tiedotussuunnitelma valmiina ja vain 31 prosentilla on valmis sisäinen tiedotussuunnitelma. Vain 45 prosenttia kunnista on laatinut hallintonsa mukauttamista koskevan kunnanjohdon

toimintasuunnitelman. Valmistelut ovat 60 prosentissa sosiaalipalveluista ja 70 prosentissa toimeenpanevista tahoista huolestuttavalla tolalla, monet ovat vielä inventointivaiheessa. Onko Euroopan komissio tietoinen näistä huolestuttavista luvuista?

2. Jakaako Euroopan komissio huolemme siitä, että euron käyttöönoton edistyminen euroalueella jättää paljon toivomisen varaa?

3. Voiko Euroopan komissio antaa jäsenvaltiokohtaisen erittelyn siitä, miten euroalueen jäsenvaltioissa on edistytty tässä asiassa ja mitä mahdollisia ongelmia ja pullonkauloja ne ovat kokeneet?

4. Voiko Euroopan komissio kertoa, esiintyykö euroalueen yksittäisissä jäsenvaltioissa samankaltaisia vai hyvin erilaisia ongelmia valmisteluprosessissa ja mihin toimiin komissio aikoo ryhtyä niiden johdosta?

Pedro Solbes Miran komission puolesta antama vastaus

(4. huhtikuuta 2001)

Komissio on tietoinen Hollannin kuntien eurovalmistelujen tilasta. Valmistelut näyttävät tällä hetkellä olevan hyvinkin eri vaiheissa, mutta kunnissa on myös todettu hyviä käytäntöjä. Jotkin Hollannin kaupungit ovat myös aktiivisesti osallistuneet euro-oppaan laatimiseen, jolla tuetaan Euroopan kuntia yhteiseen valuuttaan siirryttäessä.

Paikallisia valmisteluja, erityisesti sosiaalialan organisaatioissa, on alettu parantaa, ja niiden edistymisen seuraaminen on erityisen tarpeellista, ei ainoastaan Alankomaissa vaan myös muissa osallistuvissa jäsenvaltioissa.

Taannoisen eurobarometrikyselyn tulokset osoittavat, että euroon siirtymisen suunnittelu ja valmistelut ovat selvästi riittämättömiä pk-yrityksissä. Vielä ei kuitenkaan ole mahdollista ottaa huomioon vuoden 2001 alussa käynnistettyjen tehokkaiden kansallisten tiedotuskampanjoiden vaikutusta tai Euroopan keskuspankin kampanjan vaikutusta. Euroopan keskuspankki aikoo käynnistää koordinoituja ja kohdennettuja tiedotustoimia vuoden 2001 loppupuolella.

Komissio laatii kuukausittain euron käyttöönoton valmisteluita kuvaavan tulostaulun. Se laaditaan kansallisilta viranomaisilta saatujen tietojen pohjalta ja esitetään euroryhmän valtiovarainministereille. Sen tiivistelmä julkistetaan Internet-sivustolla.

Yleisesti ottaen euron käyttöönoton valmisteluihin liittyy saman tyyppisiä ongelmia kaikissa jäsenvaltioissa, mutta ongelmien suuruus saattaa vaihdella suuresti, minkä vuoksi ongelmien ratkaisemisessa olisi noudatettava läheisyysperiaatetta. Komissio ei ole kuitenkaan jäänyt toimettomaksi. Se on pitkään tukenut jäsenvaltioiden pyrkimyksiä kannustamalla eurosta vastaavien viranomaisten välistä tietojen ja hyvien käytänteiden vaihtoa, osallistumalla kansallisten tiedotuskampanjoiden rahoittamiseen ja rahoittamalla suoraan kansalaisjärjestöjen järjestämiä erityistoimia. Rahoitus on järjestetty Prince-ohjelman puitteissa, jonka valmisteluihin ja valvontaan parlamentti osallistuu.